VSL sklep IV Cpg 47/981
Sodna praksa višjih sodišč, 1998-11-19

vpis sprememb v sodni register - sprememba dejavnosti

Širša dejavnost (iz razreda), ki je vpisana v sodni register, obsega tudi ožji dejavnosti (iz podrazredov), ki (še) nista posebej vpisani v sodni register.

Pritožbi se ugodi in se izpodbijani sklep spremeni tako, da se registrskemu sodišču odredi, da pri subjektu vpisa Z. d.d., (vložek št. ...), dejavnost iz razreda pod šifro 85.12 (Izvenbolnišnična zdravstvena dejavnost) nadomesti z vpisom dejavnosti iz podrazredov pod šifro 85.121 (Osnovna zdravstvena dejavnost) in pod šifro 85.122 (Specialistična ambulantna dejavnost).

Registrsko sodišče je z izpodbijanim sklepom zavrnilo predlog za vpis dejavnosti pod šifro 85.121 in 85.122. Predlagatelj (subjekt vpisa) se je proti navedenemu sklepu pritožil.

Primarno je predlagal spremembo izpodbijanega sklepa z vpisom predlaganih dejavnosti, podrejeno pa vsaj ohranitev že vpisane dejavnosti pod šifro 85.12 (ki pa, kot to izhaja iz pojasnila registrskega sodišča z dne 16.9.1998, sploh ni bila izbrisana iz sodnega registra).

Čeprav je Uredba o vpisu družb in drugih pravnih oseb v sodni register (Uredba) začela veljati že dne 16.4.1994 ter čeprav je Uredba o uvedbi in uporabi Standardne klasifikacije dejavnosti (SKD uredba) začela veljati že dne 1.7.1994, dejavnost "Izvenbolnišnična zdravstvena dejavnost" ob vpisu v sodni register dne 15.1.1996 ni bila vpisana z navedbo ustrezne šifre in imena podrazreda Standardne klasifikacije dejavnosti (SKD), ampak samo z navedbo ustrezne šifre (85.12) in imena razreda (Izvenbolnišnična zdravstvena dejavnost).

Vendar pa je bila dejavnost "Izvenbolnišnična zdravstvena dejavnost" vpisana v sodni register (s sklepom pod opr.št. Srg 5863/95). Vpis pa ima za posledico, da je potrebno šteti, da širša dejavnost iz razreda pod šifro 85.12 vsebuje tudi ožji dejavnosti iz podrazredov pod šifro 85.121 (Osnovna zdravstvena dejavnost) in pod šifro 85.122 (Specialistična ambulantna dejavnost). Zato vpisa dejavnosti iz navedenih podrazredov ni mogoče naknadno pogojevati s predložitvijo (sicer potrebnega) dovoljena Ministrstva za zdravstvo kot pristojnega organa (gl. 2. člen Uredbe). Pri vpisu spornih dejavnosti gre namreč le za uskladitev že vpisane dejavnosti s 1. odstavkom 102. člena Uredbe.

Tako je sodišče druge stopnje na podlagi 4. točke 39. člena (v zvezi s 3. točko 1. odstavka 40. člena, 2. odstavkom 40.člena in 2. odstavkom 34. člena) Zakona o sodnem registru (ZSR) pritožbi ugodilo in izpodbijani sklep spremenilo tako, da je registrskemu sodišču odredilo, da že vpisano dejavnost "Izvenbolnišnična zdravstvena dejavnost" iz razreda pod šifro 85.12 nadomesti z vpisom dejavnosti "Osnovna zdravstvena dejavnost" iz podrazreda pod šifro 85.121 in z vpisom dejavnosti "Specialistična ambulantna dejavnost" iz podrazreda pod šifro 85.122. Sicer pa je sodišče druge stopnje štelo, da je pritožba glede dejavnosti "Druge zdravstvene dejavnosti" iz razreda pod šifro 85.14 brezpredmetna, saj iz pojasnila registrskega sodišča z dne 16.9.1998 izhaja, da navedena dejavnost ni bila izbrisana iz sodnega registra.

Pritožbo glede napačne navedbe datuma vpisa pod oznako "RAZNO" (4. točka pritožbe) pa je sodišče druge stopnje v skladu z 19. členom ZSR, 37. členom Zakona o nepravdnem postopku (ZNP) ter 347. in 342. členom Zakona o pravdnem postopku (ZPP) štelo kot predlog (registrskemu sodišču) za izdajo ustreznega popravnega sklepa.

Registrsko sodišče je namreč sklep o vpisu sprememb v sodni register pod opr.št. Srg 1364/98 izdalo dne 10.4.1998 (gl. list. št. 63), tako kot izpodbijani sklep, in ne dne 9.4.1998 (gl. list. št. 65).

Uredba o vpisu družb in drugih pravnih oseb v sodni register člen 2, 102, 102/1. ZSReg člen 19, 34, 34/2, 39, 39-4, 40, 40/1, 40/1-3, 40/2. Uredba o uvedbi in uporabi standardne klasifikacije dejavnosti šifra 8512, 85121, 85122.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.